Bejaarde vrou op PE-kleinhoewe aangevalArgieffoto ŉ 82-jarige vrou is Dinsdagaand deur vier verdagtes op ŉ kleinhoewe naby Port Elizabeth aangeval. Die vrou, wat alleen in haar huis op die kleinhoewe in die Seaview-omgewing woon, was omstreeks 19:30 besig om televisie te kyk toe sy ŉ harde geluid gehoor het. “Sy het gaan ondersoek instel en is gekonfronteer deur vier verdagtes wat toegang tot haar huis verkry het deur die sitkamervenster met bakstene stukkend te gooi. Die mans het klapmusse en handskoene aangehad,” het kol. Priscilla Naidu, polisiewoordvoerder, by navrae aan Maroela Media gesê. Die aanvallers het die vrou met ŉ mes gedreig en haar hande met ŉ koord vasgebind. Hulle het haar na haar slaapkamer geneem en die huis geplunder. Die verdagtes het op die vlug geslaan toe die vrou se huistelefoon gelui het. Hulle het geld en juweliersware ter waarde van nagenoeg R100 000 uit haar kluis gesteel. Die vrou is nie tydens die voorval beseer nie en kon daarin slaag om hulp te ontbied. Die polisie ondersoek ŉ saak van huisroof. Niemand is nog in verband met die voorval in hegtenis geneem nie.